Sabata, May 28
Kutuwa po charu chikulengeke kuluta munthazi, mijalidu [yaku Chiuta] yambula kuwoneka, yiwoneka umampha. Mijalidu yeniyi ndipuso nthazi zaki zambula kumala ndipuso kuti Iyu ndi Chiuta viwoneka mu vinthu vo wakulenga.—Ŵar. 1:20.
Yehova walongo kuti watitiyanja munthowa zinandi. Mwakuyeruzgiyapu, ŵanaŵaniyani vo Chiuta wakulenga kuchanya. Kuchanya kwe milambagomba (milalagomba) yinandi ndipu wewosi we ndi nyenyezi zinandi. Mlambagomba wo isi tiwona, we ndi nyenyezi zinandi, yimoza yaki ndi lumwi. Kwambula lumwi palivi cho chatingi chijengi ndi umoyu pacharu chapasi. Vosi ivi vilongo kuti Yehova ndi Mulengi. Vilongo so mijalidu yaki nge nthazi, zeru ndi chanju. Vinthu vosi vo Yehova wakupanga pacharu chapasi, wakupangiya isi ndi nyama kuti tikondwengi navu. Mwakuyeruzgiyapu, ŵanthu wanguŵapangiya munda wakutowa. Yiwu ŵenga ambula ubudi ndipu atingi afwengi cha. (Chiv. 4:11) Kweniso “wapereka chakurya ku chamoyu chechosi chifukwa chanju chaki ntchambula kumala.”—Sumu 136:25. w15 11/15 3:7, 8
Mandi, May 29
Ini nde namwi.—Mat. 28:20.
Kwa vyaka vinandi, Chiuta watipasa vidya kuti tiwovyi ŵanthu anandi kulonde uthenga wa Ufumu. Vidya vinyaki tinguvigwirisiya ntchitu kwa nyengu yimanavi kweni vinyaki teche kuvigwirisiya ntchitu mpaka sonu. Kweni vidya vosi vatiwovya kuti tipharazgengi mwalusu. Mu 1933, apharazgi a Ufumu angwamba kugwirisiya ntchitu kadi lakupharazgiya. Kadi ili lenga ndi uthenga ufupi wa m’Bayibolu. Kadi lakupharazgiya lawovyanga munthowa zinandi. Apharazgi anyaki ŵenga ndi soni ndipu chinanga kuti akhumbisiskanga kupharazga kweni aziŵanga cha kuti akambengenji. Anyaki akambiyanga munthu vinthu vinandi kwa nyengu yimanavi, kweni akambanga mwalusu cha. Kadi ili lawovyanga apharazgi chifukwa “lakambanga” uthenga munthowa yipusu. w15 11/15 5:3-6
Chiŵi, May 30
Wosi athamiki zina laku Yehova.—Sumu 148:13.
Mavesi nganandi m’Bayibolu ngalongo kuti zina laku Chiuta ndakukhumbika kweniso kuti litenere kutoweseka. (Chit. 3:15; Sumu 83:18; Yes. 42:8; 43:10; Yoh. 17:6, 26; Mac. 15:14) Yehova Chiuta wangukambiya ŵanthu wo akulemba Bayibolu kuti alembengi zina laki peposi po likhumbika. (Ezek. 38:23) Mwaviyo, asani wo afwatuliya atuzamu zina laku Chiuta m’Bayibolu, alongo kuti atumbika Yehova cha. Mazuŵa nganu, pe ukaboni ukulu wo ulongo kuti titenere kugwirisiya ntchitu zina laku Chiuta. Mwakuyeruzgiyapu, zina laku Chiuta lisanirika mumalu 7,210 m’Bayibolu la New World Translation lo lingutuwa mu 1984. Kweni lo lingutuwa mu 2013, zina ili lisanirika mumalu 7,216. Ivi ving’anamuwa kuti m’Bayibolu ili akusaziyaku malu nganyaki 6. Malu 5 po akusaziyaku ndi 1 Samuele 2:25; 6:3; 10:26; 23:14, 16. Zina ili likusazikiyaku mumavesi yanga chifukwa chakuti lilimu mu Mipukutu yo Yingusanirika ku Nyanja ya Kufwa. Mipukutu iyi njakali ukongwa kuluska ya Masoretic. Lemba linyaki ndi Ŵeruzgi 19:18. Napu akusaziyapu zina laku Chiuta chifukwa cha kusanda umampha mipukutu yakali. w15 12/15 2:5, 6
plt_Latn tum_Latn tum_Latn zsm_Latn sna_Latn tum_Latn nya_Latn tum_Latn tum_Latn